
VECERNIA MARE fără Litie din 14/15 noiembrie 2026
Sâmbătă seara: Duminica a 25-a după Rusalii;
†) Sfântul Cuvios Paisie de la Neamț; Sfinții
Mucenici și Mărturisitori: Gurie, Samona și Aviv diaconul
* după Mineiul pe luna noiembrie, ediţia 2017
PREOTUL: Binecuvântat este Dumnezeul nostru, totdeauna, acum și pururea și în vecii vecilor!

STRANA:  Amin! Slavă Ție, Dumnezeul nostru, slavă Ție!

Împărate ceresc, Mângâieto​rule, Duhul adevărului, Care pretutindeni ești și toate le ​plinești, Vistierul bunătăților și Dătătorule de viață, vino și Te sălășluiește întru noi, și ne curățește pe noi de toată întinăciunea și mântuiește, Bunule, sufletele noastre!

Sfinte Dumnezeule, Sfinte tare, Sfinte fără de moarte, miluiește-ne pe noi! (de trei ori, închinându-ne de fiecare dată)
Slavă Tatălui și Fiului și Sfântului Duh!

Şi acum și pururea și în vecii vecilor. Amin!

Preasfântă Treime, miluiește-ne pe noi! Doam​ne, curățește păcatele noastre! Stăpâne, iartă fărădelegile noastre! Sfinte, cercetează și vin​decă neputințele noas​tre, pentru numele Tău!

Doamne, miluiește! (de trei ori)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!
Tatăl nostru, Care eşti în ceruri, sfinţească-se numele Tău! Vie împărăţia Ta! Facă-se voia Ta, precum în cer, aşa şi pe pământ! Pâinea noastră cea spre ființă dă-ne-o nouă astăzi, şi ne iartă nouă greşelile noastre, precum şi noi iertăm greşiţilor noştri, şi nu ne duce pe noi în ispită, ci ne izbăveşte de cel viclean!
PREOTUL: Că a Ta este Împărăţia şi puterea şi slava, a Tatălui şi a Fiului şi a Sfântului Duh, acum şi pururea şi în vecii vecilor!
STRANA: Amin! Doamne, miluiește! (de 12 ori)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!
Veniţi să ne închinăm Împăratului nostru Dumnezeu!

Veniţi să ne închinăm şi să cădem la Hristos, Împăratul nostru Dumnezeu!

Veniţi să ne închinăm şi să cădem la Însuşi Hristos, Împăratul şi Dumnezeul nostru! închinându-ne de fiecare dată)
Şi citeşte rar, cu glas lin şi dulce:

Psalmul 103
1. Binecuvintează, suflete al meu, pe Domnul! Doamne Dumnezeul meu, măritu-Te-ai foarte!

2. În strălucire şi în mare podoabă Te-ai îmbrăcat, Cel ce Te îmbraci cu lumina ca şi cu o haină!

3. Cel ce întinzi cerul ca un cort; Cel ce acoperi cu ape cele mai de deasupra ale lui;

4. Cel ce pui norii suirea Ta, Cel ce umbli peste aripile vânturilor; 

5. Cel ce faci pe îngerii Tăi duhuri şi pe slugile Tale pară de foc.

6. Cel ce ai întemeiat pământul pe temeliile lui şi nu se va clătina în veacul veacului.

7. Adâncul ca o haină este îmbrăcămintea Lui; peste munţi vor sta ape.

8. De certarea Ta vor fugi, de glasul tunetului Tău se vor înfricoşa.

9. Se suie munţi şi se coboară văi, în locul în care le-ai întemeiat pe ele.
10. Hotar ai pus, pe care nu-l vor trece şi nici nu se vor întoarce să acopere pământul.

11. Cel ce trimiţi izvoare în văi, prin mijlocul munţilor vor trece ape.

12. Adăpa-se-vor toate fiarele câmpului, asinii sălbatici setea îşi vor potoli.

13. Peste acelea păsările cerului vor locui; din mijlocul stâncilor vor da glas.

14. Cel ce adăpi munţii din cele mai de deasupra ale Tale, din rodul lucrurilor Tale se va sătura pământul.

15. Cel ce răsari iarbă dobitoacelor şi verdeaţă spre trebuinţa oamenilor;

16. Ca să scoată pâine din pământ; şi vinul veseleşte inima omului;

17. Ca să veselească faţa cu untdelemn, şi pâinea inima omului o întăreşte.

18. Sătura-se-vor copacii câmpului, cedrii Libanului pe care i-ai sădit; acolo păsările îşi vor face cuib.

19. Locaşul cocostârcului în chiparoşi. Munţii cei înalţi, adăpost cerbilor, stâncile, scăpare iepurilor.

20. Făcut-ai luna spre vremi, soarele şi-a cunoscut apusul său.

21. Pus-ai întuneric şi s-a făcut noapte, când vor ieşi toate fiarele pădurii.

22. Puii leilor mugesc ca să apuce şi să ceară de la Dumnezeu mâncarea lor.

23. Răsărit-a soarele şi s-au adunat şi în culcuşurile lor se vor culca.

24. Ieşi-va omul la lucrul său şi la lucrarea sa până seara.

25. Cât s-au mărit lucrurile Tale, Doamne, toate cu înţelepciune le-ai făcut! Umplutu-s-a pământul de zidirea Ta.

26. Marea aceasta este mare şi largă; acolo se găsesc târâtoare cărora nu este număr, vietăţi mici şi mari;

27. Acolo corăbiile umblă; balaurul acesta pe care l-ai zidit, ca să se joace în ea.

28. Toate către Tine aşteaptă ca să le dai lor hrană la bună vreme.

29. Dându-le Tu lor, vor aduna; deschizând Tu mâna Ta, toate se vor umple de bunătăţi.

30. Dar întorcându-Ţi Tu faţa Ta, se vor tulbura; lua-vei duhul lor şi se vor sfârşi şi în ţărână se vor întoarce.

31. Trimite-vei duhul Tău şi se vor zidi şi vei înnoi faţa pământului.

32. Fie slava Domnului în veac! Veseli-se-va Domnul de lucrurile Sale.

33. Cel ce caută spre pământ şi-l face pe el de se cutremură; Cel ce Se atinge de munţi şi fumegă.

34. Cânta-voi Domnului în viaţa mea, cânta-voi Dumnezeului meu cât voi fi.

35. Plăcute să-I fie Lui cuvintele mele, iar eu mă voi veseli de Domnul.

36. Piară păcătoşii de pe pământ şi cei fără de lege, ca să nu mai fie! Binecuvintează, suflete al meu, pe Domnul!

Soarele şi-a cunoscut apusul său. Pus-ai întuneric şi s-a făcut noapte. Cât s-au mărit lucrurile Tale, Doamne, toate cu înţelepciune le-ai făcut!

Slavă Tatălui şi Fiului şi Sfântului Duh!
Şi acum şi pururea şi în vecii vecilor. Amin!
Aliluia! Aliluia! Aliluia! Slavă Ţie, Dumnezeule!

Aliluia! Aliluia! Aliluia! Slavă Ţie, Dumnezeule!

Aliluia! Aliluia! Aliluia! Slavă Ţie, Dumnezeul nostru, slavă Ţie!
Ectenia mare
PREOTUL: Cu pace, Domnului să ne rugăm!

STRANA răspunde după fiecare cerere: Doamne, miluiește!

PREOTUL: Pentru pacea de sus şi pentru mântuirea sufletelor noastre, Domnului să ne rugăm!

Pentru pacea a toată lumea, pentru buna stare a sfintelor lui Dumnezeu Biserici şi pentru unirea tuturor, Domnului să ne rugăm!

Pentru sfântă biserica aceasta şi pentru cei ce cu credinţă, cu evlavie şi cu frică de Dumnezeu intră în ea, Domnului să ne rugăm!

Pentru Preasfinţitul Părintele nostru (Numele), episcopul (denumirea eparhiei), pentru cinstita preoţime şi cea întru Hristos diaconime, pentru tot clerul şi poporul, Domnului să ne rugăm!

Pentru binecredinciosul popor român de pretutindeni, pentru conducătorii ţării noastre, pentru mai marii orașelor și ai satelor și pentru iubitoarea de Hristos armată, Domnului să ne rugăm!

Pentru sfânt locaşul acesta, ţara aceasta şi pentru toate oraşele şi satele şi pentru cei ce cu credinţă locuiesc în ele, Domnului să ne rugăm!

Pentru buna întocmire a văzduhului, pentru îmbelşugarea roadelor pământului şi pentru vremuri paşnice, Domnului să ne rugăm!

Pentru cei ce călătoresc pe uscat, pe ape şi prin aer, pentru cei bolnavi, pentru cei ce se ostenesc, pentru cei robiţi şi pentru mântuirea lor, Domnului să ne rugăm!

(Aici se pot pune cereri pentru diferite trebuinţe, care sunt tipărite la sfârşitul Liturghierului)

Pentru ca să fim izbăviţi noi, de tot necazul, mânia, primejdia şi nevoia, Domnului să ne rugăm!

Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!

PREOTUL: Că Ţie se cuvine toată slava, cinstea şi închinăciunea, Tatălui şi Fiului şi Sfântului Duh, acum şi pururea şi în vecii vecilor!
STRANA: Amin! Doamne, miluieşte! (de trei ori)

Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!
Şi citeşte: Catisma Întâi din Psaltire
Psalmul 1, al lui David
1. Fericit bărbatul, care n-a umblat în sfatul necredincioșilor și în calea păcătoșilor nu a stat și pe scaunul hulitorilor n-a șezut!

2. Ci în legea Domnului e voia lui și la legea Lui va cugeta ziua și noaptea.

3. Și va fi ca un pom răsădit lângă izvoarele apelor, care rodul său va da la vremea sa și frunza lui nu va cădea și toate câte va face vor spori.

4. Nu sunt așa necredincioșii, nu sunt așa! Ci ca praful ce-l spulberă vântul de pe fața pământului.

5. De aceea nu se vor ridica necredincioșii la judecată, nici păcătoșii în sfatul drepților.

6. Că știe Domnul calea drepților, iar calea necredincioșilor va pieri.

Psalmul 2, al lui David
1. Pentru ce s-au întărâtat neamurile și popoarele au cugetat deșertăciuni?

2. S-au ridicat împărații pământului și căpeteniile s-au adunat împreună împotriva Domnului și a unsului Său, zicând:

3. „Să rupem legăturile lor și să lepădăm de la noi jugul lor!“

4. Cel ce locuiește în ceruri va râde de dânșii și Domnul îi va batjocori pe ei!

5. Atunci va grăi către ei întru urgia Lui și întru mânia Lui îi va tulbura pe ei;

6. Iar Eu sunt pus împărat de El peste Sion, muntele cel sfânt al Lui, vestind porunca Domnului.

7. Domnul a zis către Mine: „Fiul Meu ești Tu, Eu astăzi Te-am născut!

8. Cere de la Mine şi-Ţi voi da neamurile moștenirea Ta; și stăpânirea Ta, marginile pământului.

9. Le vei paște pe ele cu toiag de fier; ca pe vasul olarului le vei zdrobi.“

10. Și acum, împărați, înțelegeți! Învățați-vă toți care judecați pământul!

11. Slujiți Domnului cu frică și vă bucurați de El cu cutremur!

12. Luați învățătură, ca nu cumva să Se mânie Domnul și să pieriți din calea cea dreaptă când se va aprinde degrab mânia Lui! Fericiți toți cei ce nădăjduiesc în El!

Psalmul 3, al lui David
1. Doamne, cât s-au înmulțit cei ce mă necăjesc! Mulți se scoală asupra mea,

2. mulți zic sufletului meu: „Nu este mântuire lui, întru Dumnezeul lui!“

3. Iar Tu, Doamne, sprijinitorul meu ești, slava mea și Cel ce înalți capul meu.

4. Cu glasul meu către Domnul am strigat și m-a auzit din muntele cel sfânt al Lui.

5. Eu m-am culcat și am adormit; sculatu-m-am, că Domnul mă va sprijini.

6. Nu mă voi teme de mii de popoare, care împrejur mă împresoară.

7. Scoală, Doamne, mântuiește-mă, Dumnezeul meu!, că Tu ai bătut pe toți cei ce mă vrăjmășesc în deșert; dinții păcătoșilor ai zdrobit.

8. A Domnului este mântuirea și peste poporul Tău, binecuvântarea Ta.

Slavă Tatălui şi Fiului şi Sfântului Duh!

Și acum și pururea și în vecii vecilor. Amin!

Aliluia! Aliluia! Aliluia! Slavă Ţie, Dumnezeule!
Aliluia! Aliluia! Aliluia! Slavă Ţie, Dumnezeule!
Aliluia! Aliluia! Aliluia! Slavă Ţie, Hristoase, Dumnezeul nostru, slavă Ție!
Ectenia mică
PREOTUL: Iară şi iară, cu pace, Domnului să ne rugăm!

STRANA: Doamne, miluiește!
PREOTUL: Apără, mântuieşte, miluieşte şi ne păzeşte, pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!
PREOTUL: Că a Ta este stăpânirea şi a Ta este împărăţia şi puterea şi slava, a Tatălui și a Fiului și a Sfântului Duh, acum și pururea și în vecii vecilor!

STRANA: Amin!
Psalmul 4, al lui David
1. Când Te-am chemat, m-ai auzit, Dumnezeul dreptății mele! Întru necaz m-ai desfătat! Milostivește-Te spre mine și ascultă rugăciunea mea!

2. Fiii oamenilor, până când grei la inimă? Pentru ce iubiți deșertăciunea și căutați minciuna?

3. Să știți că minunat a făcut Domnul pe cel cuvios al Său; Domnul mă va auzi când voi striga către Dânsul.

4. Mâniaţi-vă, dar nu greșiți! De cele ce ziceți în inimile voastre, întru așternuturile voastre, vă căiți!

5. Jertfiți jertfa dreptății și nădăjduiți în Domnul!

6. Mulți zic: „Cine ne va arăta nouă cele bune?“ Dar însemnatu-s-a peste noi lumina feței Tale, Doamne!

7. Dat-ai veselie în inima mea mai mare decât veselia pentru rodul lor de grâu, de vin și de untdelemn ce s-a înmulțit.

8. Cu pace, așa mă voi culca și voi adormi, că Tu, Doamne, îndeosebi întru nădejde m-ai așezat.

Psalmul 5, al lui David
1. Graiurile mele ascultă-le, Doamne! Înțelege strigarea mea!

2. Ia aminte la glasul rugăciunii mele, Împăratul meu și Dumnezeul meu, căci către Tine mă voi ruga, Doamne!

3. Dimineața vei auzi glasul meu; dimineața voi sta înaintea Ta și mă vei vedea.

4. Că Tu ești Dumnezeu, Care nu voiești fărădelegea, nici nu va locui lângă Tine cel ce viclenește.

5. Nu vor sta călcătorii de lege în preajma ochilor Tăi. Urât-ai pe toți cei ce lucrează fărădelege.

6. Pierde-vei pe toți cei ce grăiesc minciuna; pe ucigaș și pe viclean îl urăște Domnul.

7. Iar eu întru mulțimea milei Tale voi intra în casa Ta, închina-mă-voi spre sfânt locașul Tău, întru frica Ta.

8. Doamne, povățuiește-mă întru dreptatea Ta, din pricina dușmanilor mei! Îndreptează înaintea mea calea Ta!

9. Că nu este în gura lor adevăr, inima lor este deșartă; groapă deschisă grumazul lor, cu limbile lor viclenesc.

10. Judecă-i pe ei, Dumnezeule, să cadă din sfaturile lor; după mulțimea nelegiuirilor lor, alungă-i pe ei, că Te-au amărât, Doamne!

11. Și să se veselească toți cei ce nădăjduiesc întru Tine!; în veac se vor bucura și le vei fi sălaș lor, și se vor lăuda cu Tine toți cei ce iubesc numele Tău.

12. Că Tu vei binecuvânta pe cel drept, Doamne, căci cu arma buneivoiri ne-ai încununat pe noi.

Psalmul 6, al lui David
1. Doamne, nu cu mânia Ta să mă mustri pe mine, nici cu urgia Ta să mă cerți!

2. Miluiește-mă, Doamne, că neputincios sunt!; vindecă-mă, Doamne, că s-au tulburat oasele mele!

3. Și sufletul meu s-a tulburat foarte, și Tu, Doamne, până când?

4. Întoarce-Te, Doamne, izbăvește sufletul meu, mântuiește-mă, pentru mila Ta!

5. Că nu este întru moarte cel ce Te pomenește pe Tine. Și în iad cine Te va lăuda pe Tine?

6. Ostenit-am întru suspinul meu, spăla-voi în fiecare noapte patul meu, cu lacrimile mele așternutul meu voi uda.

7. Tulburatu-s-a de întristare ochiul meu, îmbătrânit-am între toți vrăjmașii mei.

8. Depărtaţi-vă de la mine toți cei ce lucrați fărădelegea, că a auzit Domnul glasul plângerii mele!

9. Auzit-a Domnul cererea mea, Domnul rugăciunea mea a primit.

10. Să se rușineze și să se tulbure foarte toți vrăjmașii mei!; să se întoarcă și să se rușineze foarte degrab!

Slavă Tatălui şi Fiului şi Sfântului Duh!

Și acum și pururea și în vecii vecilor. Amin!

Aliluia! Aliluia! Aliluia! Slavă Ţie, Dumnezeule!
Aliluia! Aliluia! Aliluia! Slavă Ţie, Dumnezeule!
Aliluia! Aliluia! Aliluia! Slavă Ţie, Hristoase, Dumnezeul nostru, slavă Ție!
Ectenia mică
PREOTUL: Iară şi iară, cu pace, Domnului să ne rugăm!

STRANA: Doamne, miluiește!
PREOTUL: Apără, mântuieşte, miluieşte şi ne păzeşte, pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!
PREOTUL: Că bun și iubitor de oameni Dumnezeu ești și Ție slavă înălțăm, Tatălui și Fiului și Sfântului Duh, acum și pururea și în vecii vecilor!

STRANA: Amin!
Psalmul 7, al lui David
1. Doamne, Dumnezeul meu, în Tine am nădăjduit. Mântuiește-mă de toți cei ce mă prigonesc și mă izbăvește,

2. Ca nu cumva să răpească sufletul meu ca un leu, nefiind cine să mă izbăvească, nici cine să mă mântuiască.

3. Doamne, Dumnezeul meu, de am făcut aceasta, de este nedreptate în mâinile mele,

4. De am răsplătit cu rău celor ce mi-au făcut mie rău și de am jefuit pe vrăjmașii mei fără temei,

5. Să prigonească vrăjmașul sufletul meu și să-l prindă, să calce la pământ viața mea și slava mea în țărână să o așeze!

6. Scoală-Te, Doamne, întru mânia Ta, înalță-Te până la hotarele vrăjmașilor mei! Scoală-Te, Doamne, Dumnezeul meu, cu porunca cu care ai poruncit,

7. Și adunare de popoare Te va înconjura și peste ea la înălțime Te întoarce!

8. Domnul va judeca pe popoare; judecă-mă, Doamne, după dreptatea mea și după nevinovăția mea!

9. Sfârșească-se răutatea păcătoșilor și întărește pe cel drept, Cel ce cerci inimile și rărunchii, Dumnezeule drepte!

10. Ajutorul meu de la Dumnezeu, Cel ce mântuiește pe cei drepți la inimă.

11. Dumnezeu este judecător drept, tare și îndelung-răbdător, și nu Se mânie în fiecare zi.

12. De nu vă veți întoarce, sabia Sa o va luci, arcul Său l-a încordat și l-a pregătit.

13. Și în el a gătit unelte de moarte; săgețile Lui pentru cei ce ard le-a lucrat.

14. Iată, a poftit nedreptatea, a zămislit silnicia și a născut nelegiuirea.

15. Groapă a săpat și a adâncit-o și va cădea în groapa pe care a făcut-o.

16. Să se întoarcă nedreptatea lui pe capul lui și pe creștetul lui silnicia lui să se coboare!

17. Lăuda-voi pe Domnul după dreptatea Lui și voi cânta numele Domnului celui Preaînalt.

Psalmul 8, al lui David
1. Doamne, Dumnezeul nostru, cât de minunat este numele Tău în tot pământul! Că s-a înălțat slava Ta mai presus de ceruri.

2. Din gura pruncilor și a sugarilor ai săvârșit laudă, pentru vrăjmașii Tăi, ca să amuțești pe vrăjmaș și pe răzbunător.

3. Când privesc cerurile, lucrul mâinilor Tale, luna și stelele, pe care Tu le-ai întemeiat, îmi zic:

4. Ce este omul că-Ţi amintești de el? Sau fiul omului, că-l cercetezi pe el?

5. Micșoratu-l-ai pe dânsul cu puțin față de îngeri, cu slavă și cu cinste l-ai încununat pe el.

6. Pusu-l-ai pe dânsul peste lucrul mâinilor Tale, toate le-ai supus sub picioarele lui.

7. Oile și boii, toate; încă și dobitoacele câmpului;

8. Păsările cerului și peștii mării, cele ce străbat cărările mărilor.

9. Doamne, Dumnezeul nostru, cât de minunat este numele Tău în tot pământul!

Slavă Tatălui şi Fiului şi Sfântului Duh!

Și acum și pururea și în vecii vecilor. Amin!

Aliluia! Aliluia! Aliluia! Slavă Ţie, Dumnezeule!
Aliluia! Aliluia! Aliluia! Slavă Ţie, Dumnezeule!
Aliluia! Aliluia! Aliluia! Slavă Ţie, Hristoase, Dumnezeul nostru, slavă Ție!
Ectenia mică
PREOTUL: Iară şi iară, cu pace, Domnului să ne rugăm!

STRANA: Doamne, miluiește!
PREOTUL: Apără, mântuieşte, miluieşte şi ne păzeşte, pe noi, Dumnezeule, cu harul Tău!

STRANA: Doamne miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!
PREOTUL: Că Tu ești Dumnezeul nostru și Ție slavă înălțăm, Tatălui și Fiului și Sfântului Duh, acum și pururea și în vecii vecilor!

STRANA: Amin!
Psalmul 140
Stihurile următoare se cântă pe glasul 7:

1. Doamne, strigat-am către Tine, auzi-mă! Auzi-mă, Doamne!

Doamne, strigat-am către Tine, auzi-mă! Ia aminte la glasul rugăciunii mele, când strig către Tine! Auzi-mă, Doamne!

2. Să se îndrepteze rugăciunea mea, ca tămâia înaintea Ta! Ridicarea mâinilor mele - jertfă de seară! Auzi-mă, Doamne!
Stihurile următoare se citesc, sau se cântă pe același glas:
3. Pune, Doamne, strajă gurii mele şi uşă de îngrădire împrejurul buzelor mele!

4. Să nu abaţi inima mea spre cuvinte de vicleşug, ca să-mi dezvinovăţesc păcatele mele! Iar cu oamenii cei ce fac fărădelege nu mă voi însoţi cu aleşii lor.

5. Certa-mă-va dreptul cu milă şi mă va mustra, iar untdelemnul păcătoşilor să nu ungă capul meu; că încă şi rugăciunea mea este împotriva vrerilor lor.

6. Prăbuşească-se de pe stâncă judecătorii lor! Auzi-se-vor graiurile mele, că s-au îndulcit,

7. Ca o brazdă de pământ s-au rupt pe pământ, risipitu-s-au oasele lor lângă iad.

8. Căci către Tine, Doamne, Doamne, ochii mei, spre Tine am nădăjduit, să nu iei sufletul meu!

9. Păzeşte-mă de cursa care mi-au pus mie şi de smintelile celor ce fac fărădelege!

10. Cădea-vor în mreaja lor păcătoşii, ferit sunt eu până ce voi trece.
Psalmul 141
1. Cu glasul meu către Domnul am strigat, cu glasul meu către Domnul m-am rugat.

2. Vărsa-voi înaintea Lui rugăciunea mea, necazul meu înaintea Lui voi spune.

3. Când lipsea dintru mine duhul meu, Tu ai cunoscut cărările mele. În calea aceasta în care am umblat, ascuns-au cursă mie.

4. Luat-am seama de-a dreapta şi am privit, şi nu era cine să mă cunoască. Pierit-a fuga de la mine şi nu este cel ce caută sufletul meu.

5. Strigat-am către Tine, Doamne, și am zis: Tu eşti nădejdea mea, Tu ești partea mea în pământul celor vii!

6. Ia aminte la rugăciunea mea, că m-am smerit foarte! Izbăveşte-mă de cei ce mă prigonesc, că s-au întărit mai mult decât mine!

Şi îndată se cântă:
Stihirile pe 10
Stihirile Învierii din Octoih – glasul 7 
Scoate din temniţă sufletul meu, ca să mărturisească numelui Tău! (Psalmul 141, 7)
Veniţi să ne bucurăm de Domnul, Cel ce a sfărâmat puterea morţii şi a luminat neamul omenesc, cu cei fără de trup strigând: Ziditorule şi Mântuitorul nostru, slavă Ţie!

Pe mine mă aşteaptă drepţii, până ce-mi vei răsplăti mie. (Psalmul 141, 7)
Cruce şi îngropare ai răbdat, Mântuitorule, pentru noi; dar cu moartea, ca un Dumnezeu, pe moarte ai omorât. Pentru aceasta, ne închinăm Învierii Tale celei de a treia zi. Doamne, slavă Ţie!

Dintru adâncuri am strigat către Tine, Doamne! Doamne, auzi glasul meu! (Psalmul 129, 1)

Apostolii, văzând Învierea Ziditorului, s-au mirat, cântând lauda îngerească: Aceasta este slava Bisericii, aceasta este bogăţia Împărăţiei. Cel ce ai pătimit pentru noi, Doamne, slavă Ţie!
Stihirile Sfântului Cuvios Paisie, din Minei – glasul 5
Podobie: Cuvioase Părinte...
Fie urechile Tale cu luare-aminte la glasul rugăciunii mele! (Psalmul 129, 2)

Cuvioase Părinte Paisie, ca o mlădiţă de măslin ai odrăslit în casa părinţilor tăi cea cu mulţi fii şi, ascultând glasul Evangheliei, ai părăsit cele pământeşti pentru cele cereşti; şi, luând crucea, ai urmat cu bucurie lui Hristos, pe Care roagă-L, fericite, să miluiască lumea şi să mântuiască sufletele noastre!
De te vei uita la fărădelegi, Doamne, Doamne, cine va suferi? Că la Tine este milostivirea. (Psalmul 129, 3-4)
Alergat-ai ca un cerb din loc în loc, neaflând odihnă sufletului tău, Sfinte Părinte Paisie. Apoi, rugându-te Preasfintei Treimi şi sărutând mormântul Sfântului Ierarh Petru Movilă din Kiev, al cărui nume de botez l-ai primit, ai aflat bună odihnă şi pace în pământul românesc. De aceea, roagă-te lui Hristos Dumnezeu să dăruiască pace lumii şi milă sufletelor noastre!
Pentru numele Tău Te-am aşteptat, Doamne; aşteptat-a sufletul meu spre cuvântul Tău. Nădăjduit-a sufletul meu în Domnul. (Psalmul 129, 5-6)
Dorind viaţă pustnicească te-ai nevoit mulţi ani în Muntele cel Sfânt al Athosului, răbdând grele ispite, şi, urmând sfatul Cuviosului Vasile, duhovnicul tău, ai adunat mulţi fii şi te-ai întors în Moldova cea binecuvântată, slăvind neîncetat pe Dumnezeu, pe Care roagă-L, fericite, să dăruiască pace lumii şi mântuire sufletelor noastre!
Din straja dimineţii până în noapte, din straja dimineţii, să nădăjduiască Israel spre Domnul! (Psalmul 129, 6)
Cum vom lăuda după cuviinţă faptele tale, Sfinte Părinte Paisie, că ai făcut din Moldova rai duhovnicesc, adunând mulțime de călugări; pustnicii din munţi i-ai îndrumat, duhovnici sfinți ai crescut, rugăciunea inimii pe toţi i-ai învăţat, şi, cărţi sfinte scriind, cu Hristos neîncetat ai vorbit. Pentru aceasta, roagă-L, Cuvioase, să dăruiască Bisericii pace şi mare milă!
Stihirile Sfinților Mărturisitori Gurie, Samona şi Aviv, din Minei – glas 4
Podobie: Dat-ai semn celor...
Că la Domnul este mila, şi multă mântuire la El şi El va izbăvi pe Israel din toate fărădelegile lui. (Psalmul 129, 7-8)
Aviv cel preaînţelept, Samona cel minunat şi Gurie cel slăvit, adunând ceată de obşte credincioşilor, acum dănţuiesc și ei, luptătorii, împreună cu noi întru veselie. Că sufletelor Mucenicilor s-a dat de la Dumnezeu ca să privească cu gândul cele ce sunt aici pe pământ.
Lăudaţi pe Domnul toate neamurile, lăudaţi-L pe El toate popoarele! (Psalmul 116, 1)
Răbdând durerile osândelor celor de nesuferit, şi nevoindu-vă vitejeşte, cei ce sunteţi întocmai cu numărul Treimii, Samona, Gurie şi Aviv, de Dumnezeu înţelepţiţilor, acum vă veseliţi de îndulcirea cea veşnică şi veselitoare, dându-vă vouă Hristos răsplătire ostenelilor; pe Care fierbinte rugaţi-L să mântuiască sufletele noastre!
Că s-a întărit mila Lui peste noi şi adevărul Domnului rămâne în veac. (Psalmul 116, 2)
Mărturisind Unimea cea întreit numărată, Sfinţilor, aţi risipit învățătura păgânilor cea cu mulţi zei şi înţelepciunea cea nebună cu puterea Crucii, pe care ei o socotesc nebunie, preafericiţilor. Prin care fiind întăriți, aţi şi răbdat bătăile cele amare ale osândelor, prin cuget îndrăzneţ.
Slavă Tatălui şi Fiului şi Sfântului Duh!
A Sfântului Cuvios Paisie – glasul 5
Cuvioase Păinte Paisie, lumea cu totul părăsind, în Mănăstirea Neamţului ucenici cu viaţă sfântă ai adunat şi, ca un înger în trup, bine te-ai nevoit; cu Hristos neîncetat vorbind, pe toţi prin cuvânt i-ai mângâiat, pe săraci i-ai miluit, şi tuturor toate te-ai făcut, ca pe toţi să-i dobândeşti. De aceea, fericite, pe Hristos Dumnezeu roagă-L să dăruiască pace lumii şi mântuire sufletelor noastre.
Şi acum şi pururea şi în vecii vecilor. Amin!
Dogmatica glasului 7
Maică te-ai cunoscut mai presus de fire, Născătoare de Dumnezeu, dar ai rămas fecioară, mai presus de cuvânt şi de cuget. Şi minunea naşterii tale a o tâlcui nu poate limba; că neobişnuită fiind zămislirea, Curată, necuprins de minte este chipul naşterii tale. Că unde vrea Dumnezeu, se biruieşte rânduiala firii. Pentru aceasta, pe tine ştiindu-te toţi Maică a lui Dumnezeu, ne rugăm ţie cu osârdie: Roagă-te să se mântuiască sufletele noastre!
PREOTUL, Vohod cu cădelniţa şi rosteşte:  Înţelepciune! Drepţi!

STRANA cântă: Lumină lină a sfintei slave a Tatălui ceresc, Celui fără de moarte, a Sfântului, Fericitului, Iisuse Hristoase! Venind la apusul soarelui, văzând lumina cea de seară, lăudăm pe Tatăl, pe Fiul şi pe Sfântul Duh, Dumnezeu. Vrednic eşti în toată vremea a fi lăudat de glasuri cuvioase, Fiul lui Dumnezeu, Cel ce dai viaţă! Pentru aceasta, lumea Te slăveşte.

PREOTUL: Să luăm aminte! Pace tuturor!
STRANA: Şi duhului tău!

PREOTUL:  Înţelepciune! Să luăm aminte!

STRANA cântă: Prochimenul zilei - glasul 6
Domnul a împărăţit, întru podoabă S-a îmbrăcat.
Stih: Îmbrăcatu-S-a Domnul întru putere şi S-a încins.
Domnul a împărăţit, întru podoabă S-a îmbrăcat.

Stih: Pentru că a întărit lumea, care nu se va clinti.
Domnul a împărăţit, întru podoabă S-a îmbrăcat.

Stih: Casei Tale se cuvine sfinţenie, Doamne, întru lungime de zile.

Domnul a împărăţit, întru podoabă S-a îmbrăcat.
Paremiile Sfântului Cuvios Paisie
PREOTUL:  Înţelepciune!

CÂNTĂREŢUL: De la Înțelepciunea lui Solomon, citire: (5: 15-23; 6: 1-3)

PREOTUL:  Să luăm aminte!

CÂNTĂREŢUL citește: Drepții în veci vor fi vii și întru Domnul plata lor și purtarea de grijă pentru ei de la Cel preaînalt.
Drept aceea, vor lua împărăția podoabei și coroana frumuseții din mâna Domnului; că dreapta Sa îi va acoperi pe ei și cu brațul Său îi va apăra.
Lua-va ea toate armele dragostei Lui, și va întări făptura cu arme spre apărarea contra vrăjmașilor.
Îmbrăca-va cu platoşă dreptatea, și-şi va pune Luişi coif şi judecata cea nefățarnică.
Lua-va pavăză nebiruită sfințenia și va ascuți cumplită mânie ca sabia, și va ridica război împreună cu El lumea asupra celor fără de minte.
Merge-vor drept nimeritoare săgețile fulgerelor și ca dintr-un arc bine încordat al norilor, la țintă va lovi.
Și din praştia mâniei cea azvârlitoare de pietre, va cădea noian de grindină.
Înfierbânta-se-va asupra lor apa mării și apele cele mari repede vor curge.
Sta-va împotriva lor duhul puterii și  ca un vifor îi va vântura pe ei; și va pustii tot pământul fărădelegea, și răutatea va răsturna scaunele celor puternici.
Ascultaţi dar, împărați și înțelegeți, învățați-vă, judecătorii marginilor pământului!

Ascultaţi cei ce stăpâniți mulțimi, și cei ce vă trufiți întru mulţimea neamurilor!

Că de la Domnul s-a dat vouă stăpânirea și puterea de la Cel preaînalt. (se încheie melodios)
PREOTUL:  Înţelepciune!

CÂNTĂREŢUL: De la Înțelepciunea lui Solomon, citire: (3: 1-10)

PREOTUL:  Să luăm aminte!

CÂNTĂREŢUL citește: Sufletele drepților sunt în mâna lui Dumnezeu, și nu se va atinge de ele chinul.
Părutu-s-a în ochii celor nepricepuți a muri, și s-a socotit pedepsire sfârşitul lor, și mergerea de la noi sfărâmare, iar ei sunt în pace.
Că înaintea feței oamenilor de vor lua și osândă, nădejdea lor este plină de nemurire şi puțin fiind pedepsiți, cu mari faceri de bine se vor dărui; că Dumnezeu i-a ispitit pe ei și i-a aflat vrednici de El.
Ca pe aur în topitoare i-a lămurit pe ei, și ca pe o jertfă de ardere de tot i-a primit.
Și în vremea cercetării lor vor străluci, și ca scânteile pe paie vor alerga.
Judeca-vor neamuri și vor stăpâni popoare, și va împărăți peste ei Domnul în veci.
Cei ce nădăjduiesc spre El vor înțelege adevărul; și credincioșii în dragoste vor petrece cu El.
Că har și milă este întru cuvioșii Lui, și cercetare întru aleșii Lui. (se încheie melodios)
PREOTUL:  Înţelepciune!

CÂNTĂREŢUL: De la Înţelepciunea lui Solomon, citire: (4, 7-15)
PREOTUL:  Să luăm aminte!

CÂNTĂREŢUL citește: Cel drept, chiar când apucă să moară mai devreme, dă de odihnă.
Bătrâneţile cinstite nu sunt cele aduse de o viaţă lungă, nici nu le măsori după numărul anilor.
Înţelepciunea este la om adevărată cărunteţe şi vârsta bătrâneţilor înseamnă o viaţă neîntinată.
Plăcut fiind lui Dumnezeu, Domnul l-a iubit şi, fiindcă trăia între păcătoşi, l-a mutat de pe pământ.
A fost răpit, ca răutatea să nu-i schimbe mintea sa, înşelăciunea să nu-i amăgească sufletul.
Că vraja viciului întunecă cele bune şi ameţeala poftei schimbă gândul cel fără de răutate.
Ajungând curând la desăvârşire, dreptul a apucat ani îndelungaţi.
Sufletul lui era plăcut lui Dumnezeu, pentru aceasta Domnul S-a grăbit să-l scoată din mijlocul răutăţii.
Neamurile văd, dar nu pricep nimic şi nu-şi bat capul cu aşa ceva. Că adică harul lui Dumnezeu şi mila Lui sunt cu aleşii Săi şi că poartă grijă de sfinţii Săi. (se încheie melodios)
Ectenia întreită (a cererii stăruitoare)
PREOTUL: Să zicem toţi, din tot sufletul şi din tot cugetul nostru să zicem!

STRANA: Doamne, miluiește!
PREOTUL: Doamne, Atotstăpânitorule, Dumnezeul părinţilor noştri, rugămu-ne Ţie, auzi-ne şi ne miluieşte!

STRANA: Doamne, miluiește!
PREOTUL: Miluieşte-ne pe noi, Dumnezeule, după mare mila Ta, rugămu-ne Ţie, auzi-ne şi ne miluieşte!

STRANA răspunde după fiecare cerere: Doamne, miluieşte! (de trei ori)
PREOTUL: Încă ne rugăm pentru Preasfinţitul Părintele nostru (Numele), episcopul (numele eparhiei), pentru sănătatea și mântuirea lui.

Încă ne rugăm pentru binecredinciosul popor român de pretutindeni, pentru conducătorii ţării noastre, pentru mai marii orașelor și ai satelor și pentru iubitoarea de Hristos armată, pentru sănătatea și mântuirea lor.

Încă ne rugăm pentru fraţii noştri: preoţi, ieromonahi, ierodiaconi, diaconi, monahi şi monahii şi pentru toţi cei întru Hristos fraţi ai noştri.

Încă ne rugăm pentru fericiţii şi pururea pomeniţii ctitori ai acestei sfinte biserici şi pentru toţi cei mai înainte adormiţi părinţi şi fraţi ai noştri dreptslăvitori creştini, care odihnesc aici şi pretutindeni.

Încă ne rugăm pentru mila, viaţa, pacea, sănătatea, mântuirea, cercetarea, lăsarea şi iertarea păcatelor robilor lui Dumnezeu enoriaşi, ctitori şi binefăcători ai acestui  sfânt locaş.

Încă ne rugăm pentru cei ce aduc daruri şi fac bine în sfânta şi întru tot cinstită biserica aceasta, pentru cei ce se ostenesc, pentru cei ce cântă şi pentru poporul ce stă înainte şi aşteaptă de la Tine mare şi bogată milă.

STRANA: Doamne, miluieşte! (de trei ori)
PREOTUL: Că milostiv şi iubitor de oameni Dumnezeu eşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin!

Apoi citește: Rugăciunea
Învredniceşte-ne, Doamne, în seara aceasta fără de păcat să ne păzim noi!

Binecuvântat eşti, Doamne, Dumnezeul părinţilor noştri, şi lăudat şi preaslăvit este numele Tău în veci! Amin!

Fie, Doamne, mila Ta spre noi, precum am nădăjduit întru Tine!

Binecuvântat eşti, Doamne, învaţă-ne pe noi îndreptările Tale!

Binecuvântat eşti, Stăpâne, înţelepţeşte-ne pe noi cu îndreptările Tale!

Binecuvântat eşti, Sfinte, luminează-ne pe noi cu îndreptările Tale!

Doamne, mila Ta este în veac, lucrurile mâinilor Tale nu le trece cu vederea.

Ţie se cuvine laudă, Ţie se cuvine cântare, Ţie slavă se cuvine: Tatălui şi Fiului şi Sfântului Duh, acum şi pururea şi în vecii vecilor! Amin!

Ectenia cererilor şi plecarea capetelor
PREOTUL: Să plinim rugăciunea noastră cea de seară Domnului!
STRANA: Doamne, miluieşte!
PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluieşte!
PREOTUL: Seara toată desăvârşită, sfântă, în pace şi fără de păcat, de la Domnul să cerem!

STRANA răspunde după fiecare cerere: Dă, Doamne!

PREOTUL: Înger de pace, credincios îndreptător, păzitor al sufletelor şi al trupurilor noastre, de la Domnul să cerem!

Milă şi iertare de păcatele şi de greşelile noastre, de la Domnul să cerem!

Cele bune şi de folos sufletelor noastre şi pace lumii, de la Domnul să cerem!

Cealaltă vreme a vieţii noastre în pace şi întru pocăinţă a o săvârşi, de la Domnul să cerem!

Sfârşit creştinesc vieţii noastre, fără durere, neînfruntat, în pace şi răspuns bun la înfricoşătoarea judecată a lui Hristos, să cerem!

STRANA: Dă, Doamne!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!

PREOTUL: Că bun şi iubitor de oameni Dumnezeu eşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin!

PREOTUL: Pace tuturor!
STRANA: Şi duhului tău!
PREOTUL: Capetele noastre Domnului să le plecăm!

STRANA: Ţie, Doamne!

Rugăciunea plecării capetelor
PREOTUL rostește, în taină: Doamne, Dumnezeul nostru, Cel ce ai plecat cerurile şi Te-ai pogorât pentru mântuirea neamului omenesc, caută spre robii Tăi şi spre moştenirea Ta!

Că Ţie, Judecătorului celui înfricoşător şi iubitor de oameni, şi-au plecat capetele şi și-au supus grumajii robii Tăi, nu de la oameni aşteptând ajutorul, ci nădăjduind în mila Ta şi dorind după mântuirea Ta.
Pe aceştia păzeşte-i în toată vremea, și în seara de acum şi în noaptea ce vine, de tot vrăjmaşul şi de toată lucrarea cea potrivnică a diavolului, de cugete deşarte şi de relele aduceri aminte!
După care, cu voce tare, rostește Ecfonisul: Fie stăpânirea împărăţiei Tale binecuvântată şi preaslăvită, a Tatălui şi a Fiului şi a Sfântului Duh, acum şi pururea şi în vecii vecilor!

STRANA: Amin!
La Stihoavnă, Stihirile Învierii, din Octoih – glasul 7
Înviat-ai din mormânt, Mântuitorul lumii, şi împreună ai sculat pe oameni cu trupul Tău. Doamne, slavă Ţie! 
Stih: Domnul a împărăţit, întru podoabă S-a îmbrăcat, îmbrăcatu-S-a Domnul întru putere şi S-a încins. 

Veniţi să ne închinăm Celui ce a înviat din morţi şi a luminat toate; că din tirania iadului ne-a slobozit pe noi prin scularea Sa cea de a treia zi, dăruindu-ne viaţă şi mare milă.
Stih: Pentru că a întărit lumea, care nu se va clătina.
Pogorându-Te în iad, Hristoase, moartea ai prădat şi, a treia zi înviind, împreună ne-ai înviat pe noi, cei ce slăvim scularea Ta cea atotputernică, Doamne, Iubitorule de oameni.

Stih: Casei Tale se cuvine sfinţenie, Doamne, întru lungime de zile.
Înfricoşător Te-ai arătat, Doamne, în mormânt zăcând, ca şi cum ai fi fost dormind; dar, înviind a treia zi ca un Puternic, împreună ai înviat pe Adam, cel ce strigă: Slavă învierii Tale, Unule, Iubitorule de oameni.
Slavă Tatălui şi Fiului şi Sfântului Duh!
A Sfinților Mărturisitori - glasul 2
Veniţi toţi, iubitorilor de Mucenici, să cinstim cu laude pe vitejii lui Hristos: pe Gurie, pe Aviv şi pe Samona, că în chip preaslăvit lucrează minuni. Că n-au lăsat în nebăgare de seamă jurământul pentru mutarea fecioarei, ci împlinind cererea, au izbăvit pe tânără, făcându-se apărare împotriva gotului celui fără de lege. Prin care, Hristoase Dumnezeule, ca un bun şi Iubitor de oameni, mântuieşte sufletele noastre!
Şi acum şi pururea şi în vecii vecilor. Amin!

A Născătoarei, a Învierii - glasul 2
Podobie: Când de pe lemn...
Numai tu singură ai zămislit în pântece fără durere pe Dumnezeu cel neîncăput, Care s-a făcut om pentru bunătate, Preasfântă Mireasă a lui Dumnezeu. Pentru aceasta, te rog scapă-mă de patimile ce mă supără, ca, trecând pe cărarea cea strâmtă şi dreaptă, să ajung la calea ce duce la viaţă, Fecioară!

A Crucii, a Născătoarei, asemenea:

Văzând, Preacurată, pe Făcătorul a toată lumea că rabdă ocări şi este înălţat pe Cruce, suspinai, zicând: Preaslăvite Doamne, Fiul meu şi Dumnezeul meu, cum suferi necinste, Stăpâne, vrând să cinsteşti zidirea Ta? Slavă milostivirii Tale celei multe şi coborârii Tale, Iubitorule de oameni!
Acum liberează pe robul Tău, Stăpâne, după cuvântul Tău, în pace! Că văzură ochii mei mântuirea Ta, pe care ai gătit-o înaintea feţei tuturor popoarelor; lumină spre descoperirea neamurilor şi slava poporului Tău, Israel.

Sfinte Dumnezeule, Sfinte tare, Sfinte fără de moarte, miluieşte-ne pe noi! (de trei ori, închinându-ne de fiecare dată)
Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!

Preasfântă Treime, miluieşte-ne pe noi! Doamne, curăţeşte păcatele noastre! Stăpâne, iartă fărădelegile noastre! Sfinte, cercetează şi vindecă neputinţele noastre, pentru numele Tău!
Doamne, miluieşte!

Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!

Tatăl nostru, Care eşti în ceruri, sfinţească-se numele Tău! Vie împărăţia Ta! Facă-se voia Ta, precum în cer aşa şi pe pământ! Pâinea noastră cea spre ființă, dă-ne-o nouă astăzi, şi ne iartă nouă păcatele noastre, precum şi noi iertăm greşiţilor noştri, şi nu ne duce pe noi în ispită, ci ne izbăveşte de cel viclean!
PREOTUL: Că a Ta este Împărăţia şi puterea şi slava, a Tatălui şi a Fiului şi a Sfântului Duh, acum şi pururea şi în vecii vecilor!

STRANA: Amin!
Troparul Învierii glasului 7, din Octoih
Zdrobit-ai cu Crucea Ta moartea, deschis-ai tâlharului raiul; plângerea Mironosiţelor o ai schimbat, şi Apostolilor a propovădui le-ai poruncit, că ai înviat, Hristoase Dumnezeule, dăruind lumii mare milă.
Troparul Sfântului Cuvios Paisie - glasul 4
Apărătorule al dreptei credințe și lauda monahilor, Cuvioase Părinte Paisie, din pruncie iubind pe Hristos, ca un alt Avraam ai părăsit patria ta, în Muntele Athos nevoindu-te; și, adunând ceată de ucenici, te-ai așezat în țara Moldovei cea binecuvântată și Mănăstirea Neamțului rai pământesc o ai făcut. Pentru aceasta, împreună cu Îngerii, nu înceta a te ruga lui Dumnezeu pentru sufletele noastre!
Slavă Tatălui şi Fiului şi Sfântului Duh!
Troparul Sfinților Mărturisitori - glasul 4
Ocrotitorii și apărătorii Edesei, cei ce săvârșiți minuni mari în lume, cei ce pe tânără aţi dat-o iarăși în brațele maicii sale, și pe călcătorul de lege got l-aţi arătat osândit cu dreaptă judecată, cereţi pentru noi neîncetat, să se mântuiască sufletele noastre!
Şi acum şi pururea şi în vecii vecilor. Amin!
Troparul Născătoarei de Dumnezeu, al Învierii - glasul 4
Taina cea din veac ascunsă şi de îngeri neştiută, prin tine, Născătoare de Dumnezeu, celor de pe pământ s-a arătat, Dumnezeu întrupându-Se întru unire neamestecată şi Crucea de bunăvoie pentru noi primind; prin care, înviind pe cel întâi zidit, a mântuit din moarte sufletele noastre.
Otpustul mare
PREOTUL: Înţelepciune!

STRANA: Binecuvintează!

PREOTUL: Cel ce este binecuvântat, Hristos, Dumnezeul nostru, totdeauna, acum și pururea și în vecii vecilor!
STRANA: Amin! Întăreşte, Dumnezeule, sfânta şi dreapta credinţă a dreptslăvitorilor creştini şi Sfântă Biserica Ta în veacul veacului!
PREOTUL: Preasfântă Născătoare de Dumnezeu, miluieşte-ne pe noi!
STRANA: Ceea ce eşti mai cinstită decât Heruvimii şi mai slăvită fără de asemănare decât Serafimii, care, fără stricăciune, pe Dumnezeu-Cuvântul ai născut, pe tine, cea cu adevărat Născătoare de Dumnezeu, te mărim!
PREOTUL: Slavă Ţie, Hristoase Dumnezeule, nădejdea noastră, slavă Ție!
STRANA: Slavă Tatălui şi Fiului şi Sfântului Duh! Şi acum şi pururea şi în vecii vecilor, amin! Doamne, miluieşte! (de trei ori) Părinte, binecuvintează!
PREOTUL: Cel ce a înviat din morţi, Hristos, Adevăratul Dumnezeul nostru, pentru rugăciunile Preacuratei Sale Maici, ale Sfinților, slăviților și întrutot lăudaților Apostoli, ale Sfântului (Numele Sfântului al cărui hram îl poartă biserica), ocrotitorul nostru, ale Sfântului Cuvios Paisie de la Neamț, ale Sfinților Mucenici și Mărturisitori Gurie, Samona și Aviv diaconul şi ale celor împreună cu dânșii, ale Sfinților şi Drepților dumnezeiești Părinți Ioachim și Ana și pentru ale tuturor Sfinților, să ne miluiască și să ne mântuiască pe noi, ca un bun și de oameni iubitor!
STRANA: Amin!
PREOTUL: Pentru rugăciunile Sfinților Părinților noștri, Doamne Iisuse Hristoase, Dumnezeul nostru, miluiește-ne și ne mântuiește pe noi! 

STRANA: Amin! (lung și melodios)
Apărătoare Doamnă
Apărătoare Doamnă, pentru biruinţă mulţumire, izbăvindu-ne din nevoi, aducem ţie, Născătoare de Dumnezeu, noi, robii Tăi. Ci, ca ceea ce ai stăpânire nebiruită, izbăveşte-ne din toate nevoile, ca să strigăm ţie: Bucură-te, Mireasă, pururea Fecioară!

